John Lloyd Davies

Roedd John Lloyd Davies (1 Tachwedd 1801 – 21 Mawrth 1860) yn gyfreithiwr ac yn wleidydd o Gymru a wasanaethodd fel Aelod Seneddol Ceidwadol Aberteifi rhwng 1855 a 1857Y Bywgraffiadur: DAVIES, JOHN LLOYD ( 1801 - 1860 ), Blaendyffryn ac Alltyrodyn, Llandysul, aelod seneddol adalwyd 7 Medi 2017

 Bywyd personol 
Ganwyd Davies yn Aberystwyth yn fab i Thomas Davies.

Bu’n briod ddwywaith. Ym 1825 priododd Anne unig blentyn John Lloyd, ystâd Alltyrodyn, Bangor Teifi, bu iddynt un mab. Bu Anne farw ar 9 Rhagfyr 1853. Ym 1857 priododd Elizabeth Bluett merch Thomas Bluett Hardwick o Tytherington Grange, Swydd Gaerloyw, bu iddynt dau fab.

 Gyrfa 
Bu Davies yn gweithio fel clerc dan erthyglau yn Aberystwyth, roedd bod yn glerc dan erthyglau yn brentisiaeth ar gyfer cymhwyso fel cyfreithiwr. Wedi cymhwyso symudodd i Gastellnewydd Emlyn i gychwyn cwmni cyfreithiol.

Trwy ei briodasau daeth yn sgweier ar ystadau Alltyrodyn ac wedyn Tytherington Grange.

Bu’n ynad heddwch ar feinciau siroedd Caerfyrddin a Cheredigion. Fel tirfeddiannwr ac ynad heddwch bu’n un o wrthwynebwyr pennaf ymgyrch Beca yn ardal Llandysul.

Bu’n gyfarwyddwr Cwmni Rheilffordd Caerfyrddin ac Aberteifi a oedd yn ceisio adeiladu cysylltiad rheilffordd i’r ddwy dref .

 Gyrfa wleidyddol 
Wedi marwolaeth Pryse Loveden, AS Rhyddfrydol Aberteifi, ym 1855 bu isetholiad i ethol olynydd iddo. Safodd John Evans ar ran y Rhyddfrydwyr a Davies ar ran y Ceidwadwyr. Yn annisgwyl enillodd Davies o drwch y blewynWilliams, William Retlaw, The parliamentary history of the Principality of Wales, from the earliest times to the present day, 1541-1895 adalwyd 6 Medi 2017.

Penderfynodd beidio ag amddiffyn y sedd yn etholiad cyffredinol 1857. Y ddau beth mwyaf nodweddiadol am ei gyfnod byr yn y senedd oedd ymgais i ddiwygio deddfau pwysau a mesur y DU er mwyn cyflwyno system ddegolHansard Tŷ'r Cyffredin 12 Chwefror 1857 cyf 144 cc589-93  adalwyd 6 Medi 2017 a’i wrthwynebiad llwyddiannus i’r syniad o symud Coleg Dewi Sant o Lanbedr i Aberhonddu.

Gwasanaethodd fel Uchel Siryf Ceredigion ym 1845

 Marwolaeth 
Bu farw yn ei gartref, Blaendyffryn, Llandysul yn 59 mlwydd oed .

 Cyfeiriadau 

Categori:Aelodau Seneddol y Deyrnas Unedig
Categori:Genedigaethau 1801
Categori:Gwleidyddion y 19eg ganrif o Gymru
Categori:Marwolaethau 1860
Categori:Cyfreithwyr o Gymru